Í gær var pílukastkeppni haldin hátíðleg í Menningarsal Hrafnistu Hraunvangi í Hafnarfirði . Verðlaun voru veitt fyrir efstu 3 sætin auk þess sem stig fyrir árið 2019 voru tekin saman . Þau þrjú stigahæstu fengu sömuleiðis verðlaun . Það var góð mæting og mikið fjör eins og meðfylgjandi myndir sýna . Þorgeirsbræður í Oddfellowstúku nr. 11 , komu færandi hendi í gær þegar þeir afhentu formlega Hrafnistu í Laugarási tvö Arjo Sara Steady flutningshjálpartæki . Tækin munu koma að mjög miklum og góðum notum við daglega umönnun íbúa . Við erum gríðarlega þakklát þeim félögum fyrir gjöfina . Meðfylgjandi mynd var tekin við afhendinguna . F.v. eru Sigurjón Jónsson , Karl Þorvaldsson , Ævar Gíslason , Sigrún Stefánsdóttir forstöðumaður Hrafnistu Laugarási , Birgir Sigurðsson , Pétur Magnússon forstjóri Hrafnistuheimilanna og Valgeir Kristbjörn Gíslason . Kristín Thomsen hefur verið ráðin aðstoðardeildarstjóri sjúkra - og iðjuþjálfunar á Hrafnistu Sléttuvegi frá febrúar 2020 . Kristín útskrifaðist með B.Sc. í iðjuþjálfun frá Háskólanum á Akureyri árið 2014 og með viðbótardiplóma í öldrunarþjónustu frá Háskóla Íslands árið 2018 . Eftir útskrift vann Kristín í Maríuhúsi , dagþjálfun fyrir einstaklinga með heilabilun og síðustu þrjú árin sem iðjuþjálfi á Hrafnistu Hraunvangi . Við bjóðum Kristínu hjartanlega velkomna til liðs við okkur á Sléttuveginn og í stjórnendahóp Hrafnistu . Sundkennsla nemenda í Barnaskóla Hjallastefnunnar í Hafnarfirði fer fram á Hrafnistu Hraunvangi í vetur . Fulltrúar Hafnarfjarðarbæjar , Hrafnistu og Barnaskólans undirrituðu samkomulag í desember sl. þar sem tryggt er að nemendur Barnaskólans geti notað sundlaugina á Hrafnistu Hraunvangi í vetur . Á Hrafnistu er að finna kjöraðstæður fyrir börn og kennara að ógleymdu frábæru fólki sem býr þar og starfar allt árið um kring . Þá daga sem sundkennsla fer fram er kraftur og hreysti við völd hjá börnum jafnt sem kennurum því fyrir og eftir sundkennsluna ganga þau saman innan hverfis til og frá Barnaskólanum . Viðvera barnanna á Hrafnistu hleypir einnig skemmtilegu lífi í húsið sem íbúar og starfsfólk hafa mikla ánægju af . Meðfylgjandi mynd var tekin við undirritun samningsins f.v . Geir Bjarnason , íþrótta - og tómstundafulltrúi Hafnarfjarðarbæjar , Oddgeir Reynisson framkvæmdastjóri rekstrarsviðs Hrafnistu , Árdís Hulda Eiríksdóttir , forstöðumaður Hrafnistu í Hafnarfirði , Hildur Sæbjörg Jónsdóttir , skólastýra Barnaskólans í Hafnarfirði , Margrét Egilsdóttir , sund og íþróttakennari og Aðalsteinn Hrafnkelsson , forstöðumaður sundlauga Hafnarfjarðar . Glæsilegur hópur íbúa á Hrafnistu í Laugarási lék í einu atriði áramótaskaupsins sem tekið var upp í Skálafelli í Laugarásnum . Um 20 manna hópur frá RÚV mætti vegna atriðisins ; leikarar , tæknimenn , myndatökufólk , aðstoðarfólk , leikstjóri o.fl . Þetta var heljarinnar mikið tilstand og upptakan tók marga klukkutíma en fólkið okkar naut þess að fá að taka þátt og skemmtu sér virkilega vel . Í þakklætisskyni buðum við „ leikurunum “ ásamt þeim starfsmönnum okkar sem aðstoðuðu við undirbúninginn , í kaffi . Á meðfylgjandi myndum má sjá annars vegar leikarahópinn okkar og hins vegar Reyni Lyngdal , einn af leikstjórum áramótaskaupsins sem stýrði sínu fólki við tökurnar . Hjördís Ósk Hjartardóttir , deildarstjóri hjúkrunar á Sjávar - og Ægishrauni Hrafnistu Hraunvangi , hefur starfað á Hrafnistu í 20 ár og Sólborg Tryggvadóttir , aðstoðardeildarstjóri hjúkrunar á Báruhrauni á Hrafnistu Hraunvangi , hefur starfað á Hrafnistu í 15 ár . Um leið og við óskum þeim til hamingju með áfangann er þeim þakkað fyrir gott starf og þá tryggð sem þær hafa sýnt heimilinu . Á meðfylgjandi mynd eru frá vinstri : Pétur Magnússon forstjóri Hrafnistu , Hjördís Ósk , Sólborg og Árdís Hulda Eiríksdóttir forstöðumaður Hrafnistu Hraunvangi í Hafnarfirði .